acre
Store norske leksikon,Realfag,Fysikk,Mål og vekt
Acre er en arealenhet som inngår i det britiske og amerikanske enhetssystemet for mål og vekt. Symbolet for acre er ac. Én acre er fastsatt til 4046,8564 kvadratmeter (m²).
Ordet acre er i slekt med det norske ordet åker og ble opprinnelig brukt om størrelsen på det arealet en bonde kunne pløye opp i løpet av en dag med to okser i et spann. Enheten brukes i dag til å angi størrelsen på landområder, og i det britiske målsystemet (imperial units) er én acre definert som arealet av et rektangulært område med sidene 1 chain og 1 furlong. 1 acre = 1 chain (22 yard) × 1 furlong (220 yard) = 4840 yards²  Lengden av en yard har endret seg noe gjennom historien, men da international yard i 1959 fikk en eksakt verdi angitt i meter, ble én acre fastsatt til: 1 acre = 4046,856 422 4 kvadratmeter (m²) ≈ 4,0469 dekar  Enheten er i dag utbredt i USA og Storbritannia, samt land fra det tidligere britiske imperiet. Acre-foot Sammen med foot (ft) inngår acre i den avledede volumenheten acre-foot, som har symbol ac-ft: 1 ac-ft = 1 ac × 1 ft = 43 560 ft³ = 1 233,481 837 547 52 m³  Enheten er i bruk i USA, blant annet for å angi vannføring og volumet av vannmagasiner. Les mer i Store norske leksikon Amerikansk enhetssystem for mål og vekt Britisk enhetssystem for mål og vekt Britiske og amerikanske arealenheter